
  
    
  [image: MARÍA BARBEITO. Unha vida ao servizo da escola e dos escolares (1880-1970)]


	Ficha técnica

  
  [image: ] 
 
 
  
  [image: ] 
 
 
  
 
  
 
  
 
  
 
  
 
  
 
  
 
  
 
  
 
 1º Edición:    Novembro 2014
 
  
 
 © 2014          Ana Romero Masiá
 
  
 
 © 2014           BAÍA Edicións
 
                       Polígono de Pocomaco, 2ª Avda.
 
                       Parcela A2/22
 
                       15190 A Coruña
 
                       Tel.: (+34) 981 174 296
 
                       Fax: (+34) 981 915 698
 
                        
 
                       Baía Edicións
 
                   
 
 Esta obra recibiu unha axuda á edición do Ministerio de Educación, Cultura y Deporte.
 
  
 
 I.S.B.N.: 978-84-9995-142-3
 
  
 Calquera forma de reprodución, distribución, comunicación pública ou transformación desta obra só pode ser realizada coa autorización dos seus titulares, salvo excepción prevista pola lei. Diríxase a CEDRO (Centro Español de Derechos Reprográficos) se necesita fotocopiar ou escanear algún fragmento desta obra (www.conlicencia.com; 91 702 19 70 / 93 272 04 47).
 



	Prólogo. Antón Costa Rico

 María Barbeito e Cerviño, a nosa grande educadora

 “Las generaciones del presente y del futuro tenemos –escribiu Mar del Pozo– la obligación y el deber moral de rastrear y contar su historia, de sacar a la luz sus ideales, de airear su ejemplo, y de demostrar, con sus vidas, el inmenso poder de la educación para transformar el mundo1."
 
 A mestra María Barbeito e Cerviño (A Coruña, 1880-A Coruña, 1970) non é unha figura descoñecida nos ámbitos literariamente cultivados da cidade da Coruña e por extensión noutros ámbitos de Galicia; mesmo suscita algunha referencia xenérica entre os estudosos universitarios da historia da educación contemporánea en España. María Barbeito e Cerviño ten igualmente distintas resonancias entre as xentes da Coruña, ben porque uns foron ao colexio público así chamado María Barbeito, ben porque son nais e pais de familia do presente que levan ás súas criaturas a este centro escolar. Por algunhas outras razóns singulares ou por ter coñecido algúns dos seus fillos, o nome de María Barbeito ‘y de Martínez Morás’ poderá contar igualmente con algunha resonancia, sempre cargada de notas positivas.
 
 Sobre María Barbeito escribiron algo os seus fillos, sen identificarse por iso, ou a profesora compostelá Aurora Marco, que a incluíu naquel seu pioneiro libro de As precursoras: achegas para o estudo da escrita feminina (Galiza: 1800-1936) (1993). Outras Notas foron deitadas posteriormente por ela mesma e por outros investigadores en distintas publicacións. Probablemente insuficiente. E tanto! A coidada investigación, cociñada a lume lento e con agarimo por parte da profesora e investigadora Ana Romero Masiá, que sobre a súa figura termina de realizar e que aquí ollamos plasmada neste libro fermoso, permítenos tomar conciencia como nunca anteriormente sobre o talle de educadora e o talle humano de María Barbeito, respondendo, pois, a esa reclamación que a profesora Mar del Pozo realizaba aínda recentemente no cabo do seu valioso estudo da figura doutra destacada mestra, Justa Freire, por certo, coñecida e comunicante de María Barbeito.
 
 Os mestres da República
 
 O oficio de mestre xenericamente presentado, que é insuficientemente valorado a día de hoxe, conta na socioloxía das profesións cun percorrido marcado pola modestia. A socioloxía histórica sobre a profesión dos docentes tampouco os deixa en mellor lugar en España e no contexto da función pública. Alúdese a eles, e isto inclúeas a ELAS, con notas que falan da súa escasa e limitada formación, das súas reducidas expectativas intelectuais, do seu exercicio de roles culturais agrisallados, do modesto do seu vivir e dos seus curtos salarios. Unha alusión que, porén, non ten impedido deixar sempre un lugar para as excepcións, nun oficio que facilitou sempre, a través dos libros, o coñecemento de que ‘outro mundo sempre é posíbel’.
 
 Alén desta xeral valoración, entre mozos e xentes estudosas e inconformistas dos pasados anos setenta andaba un ruxerruxe que falaba ‘dos mestres da República’, daquela xeración segada polas balas franquistas e falanxistas inimigas do pluralismo, da liberdade de pensamento, da creación de ideas e da xustiza social. Mestres eran mestres. Isto e, varóns na súa inmensa maior parte. Os debuxos abraiantes de guerra de Castelao e de Seoane con mestres acribillados e deitados no chan, o libro de Mariano Pérez Galán sobre o ensino na II República en España, ou a posterior A lingua das bolboretas de Rivas e Cuerda, máis os libros editados por Isaac (Ediciós do Castro) foron construíndo as precisas por necesarias, e por veces inexactas, representacións mentais sobre os mestres da República. Nada a ver coa imaxe xeral procedente da socioloxía histórica sobre a profesión docente: ‘os da República’ (unha parte significativa dun todo) eran mestres profesionalmente preparados, con ambición cultural, amadores dos seus alumnos e do oficio e horizonte de luz para as diversas comunidades de España.
 
 Mais, o cadro estaba obxectivamente incompleto. Era tamén unha historia con tics de xénero e unha historia educativa construída por homes, que deixaba fóra unha vez máis a metade da humanidade, o oficio das mestras, das profesoras.
 
 As mestras da República: parteiras de luz e fonte de afectos
 
 O de mestras da República é un modo de expresión; como o de mestres da República. Referímonos a un estilo profesional, a unha identidade de profesores e profesoras que incorporaron un ethos de apertura cara a inquedanzas culturais e profesionais que se distanciaban das posicións e prácticas docentes tradicional-escolásticas e intelectualistas, con disposición a deixárense interpelar polas orientacións e prácticas pedagóxicas impulsadas polo movemento internacional da Escola Nova, con exercicios e ensaios que incluían as innovacións didácticas e as referencias á cidadanía democrática, que cumpría construír desde a escola; un ethos de apertura conscientemente lexitimado e promovido desde a mellor política educativa republicana. De tal espírito participou un amplo sector do profesorado que comezaba o seu oficio docente no estrito tempo da II República, pero tamén varias xeracións cun exercicio docente que desde comezos do século XX se orientaba en tal dirección ata encontrar a súa plena validación neste tempo último.
 
 Así o entendiamos, pero tamén así o veu clarificar a citada profesora María del Mar del Pozo nun dos ensaios do aínda recente Las maestras de la República2: situadas nun contínuum de tradición/renovación pedagóxica, as docentes republicanas autopercibíronse como membros do grupo dos innovadores en canto ás súas prácticas docentes, e a este respecto fala a autora de tres xeracións de mestras republicanas, a partir das que estiveron máis próximas do movemento rexeneracionista de comezos do século XX; María Barbeito formaría parte da segunda xeración,3 a que acompañou a Ortega e a outros intelectuais na elaboración do imaxinario cívico republicano, logo aberto no 31.
 
 Secomasí, se falamos de María Barbeito poderémolo facer tamén, sen orde ningunha na citación, de Josefa Uriz, de Regina Lago, de Justa Freire, de Dolors Piera, de Mercedes Rodrigo, de Anna Rubies, de Luisa Bécares, de Elisa López de Velasco, de Ana Gavin, de Leonor Serrano, de María Luisa Navarro, de Margarida Comas, de Rosa Roig, de María Sánchez Arbós (que fermoso diario de acción escolar nos deixou!!), de Amparo Cebrián, de Matilde e de Pilar García del Real, de Pilar Oñate, de María de Maeztu, e de Rosa Sensat, a directora da escola municipal de El Bosc e do grupo escolar barcelonés de Mila i Fontanals, con quen tanta similitude garda María Barbeito. De moitas das anteriores tivemos coñecemento por vez primeira a través daquel tan necesario libro de Teresa Marín, Innovadores de la educación en España (1991). Se percorremos os seus distintos itinerarios de vida veremos que eran parteiras de luz e a miúdo fonte de afectos e de consolo á maneira de Concepción Arenal, como tan ben así o representou María Barbeito.
 
 María Barbeito: identidade profesional dunha notable educadora
 
 María Barbeito, unha dos só 10 mestres-inspectores (e inspectoras) nomeados pola República, presenta trazos excepcionais. Comeza a ser docente no curso 1901-1902 con vinte e un anos. Desde o 1902 exercerá nas escolas Da Guarda, que conseguirá reorganizar como Escolas ou colexio graduado en 1915, pasando a ser directora destas escolas, que converterá anos máis tarde en ‘colexio modelo’, nunha institución escolar pública que en Galicia facía o papel que xogaba o colexio Cervantes en Madrid, e outros canda el: o de seren centros visitados polos profesores doutras escolas que, mediante tales visitas e en contacto co que alí vían e falaban co seu profesorado, se poderían sentir interpelados en canto aos seus modos de faceren diarios.
 
 María Barbeito xa subía á tribuna con escasos 28 anos cumpridos para falar de educación, de pedagoxía e de psicoloxía infantil e fíxoo en varias ocasións sen ter pasado por recibir unha formación máis especializada en Madrid, nin tampouco na Escola Superior de Maxisterio de Madrid, excelente e aberta desde 1909 e sempre coidada polos líderes da Institución Libre de Enseñanza. Se tomamos en consideración os seus dous primeiros textos editados, breves por ser de dúas conferencias pronunciadas na cidade en 1907 4e en 1913 5coidamos ollar neles, nese intervalo, o tempo da construción das súas conviccións profesionais: en 1907 defende ante un auditorio burgués o ensino obrigatorio e público “efecto del verdadero espíritu de democracia”, combate o ensino “exclusivamente doméstico” e valora criticamente o ensino privado: as escolas privadas presentan como maior inconveniente, di, “que inician desde el umbral de la vida, la fatal separación de clases sociales”; coma se estivésemos escoitando a Ferrer i Guardia coa súa Escola Moderna barcelonesa, vangarda das escolas do porvir. E como muller María Barbeito toma posición: “soy feminista, aunque no revolucionaria”, ao tempo que sinalaba a extrema importancia da educación das mulleres para a súa elevación intelectual. De certo, esta cuestión habería de estar sempre presente nas súas preocupacións, como sinala a profesora Ana Romero. E en 1913 comezaría a súa intervención cunha declaración maior: “Por muerta –y bien muerta está– debe darse la antigua pedagogía, que estudiaba la entidad niño... prescindiendo de (las) diferencias que indudablemente existen6”.
 
 A partir do expresado vén a súa reflexión en voz alta sobre a individualidade da natureza infantil e sobre a necesidade do seu coñecemento; sen perder de vista o que certeiramente Rousseau escribira en 1762 no Emile: “Observade a natureza e seguide o camiño que vos traza”. “Para todo es necesario observar al niño... y conocer sus intereses” –dicía María Barbeito–, da man da antropoloxía, da fisioloxía e da psicoloxía experimental, non só como individualidade, senón tamén no seu medio social, debendo, pois, facer fichas paidolóxicas e sanitarias de cada un e atender a todos, con máis atención se cabe no caso dos nenos daquela considerados atrasados; observar para educar, sempre co amor como arma potente e sempre favorecendo a libre actividade do neno; concedéndolle importancia ás excursións, aos paseos, aos xogos (“manantial inagotable de observaciones”, dixo) e ás preguntas dos nenos. Para esta declaración botaba man dos clásicos: de Rousseau e de Froebel, e de autores aínda decimonónicos como Maurice Fleury co seu Nos enfants au Collège: le corps et l´âme de l´enfant (París, 1900).
 
 Creo que nos anteriores argumentos se ensamblan o conxunto das súas iniciativas como educadora e como directora das escolas Da Guarda, tanto no aspecto da organización didáctica, como na súa preocupación polo mobiliario, polos recursos didácticos, e en particular, pola saúde, a alimentación e a hixiene dos escolares; isto é, a preocupación pola predisposición saudable para poder abordar o desenvolvemento educativo de cada neno e de cada nena, sempre anotado mediante rexistros paidolóxicos individualizados. Na Memoria de actividades que redactou en 1932 daba sumaria conta dalgúns aspectos: a graduación didáctica das escolas, chegando aos 10 docentes; a organización curricular mediante a aplicación frecuente da metodoloxía de proxectos ensaiada por Dewey e da de centros de interese decrolianos (coa conseguinte agrupación de materias e a flexibilización de horarios escolares); a dotación de material fixo e móbil montessoriano importado de Italia en 1915 e a dotación de mobiliario montessoriano con implantación plena deste sistema nunha aula de párvulos en 1920; as coleccións de láminas, de relevos, de corpos opacos e de postais; a gramola para as audicións musicais e o piano para o ensaio e e práctica musical, coa inclusión de cantigas galegas; a biblioteca do centro (con máis de 3.000 lectores en 1930) e a Biblioteca Popular Circulante para o profesorado, coidada desde a súa responsabilidade como inspectora; a presenza dunha máquina de coser, de máquinas de escribir, dun cinematógrafo Pathé-Baby cunha colección de películas, dun gabinete de física e dun microscopio con preparados (recordemos a escena da Lingua das Bolboretas cando é recibido o microscopio na escola de don Gregorio, para así poder ver a espiritrompa das bolboretas; todo un soño!!). E de fondo sempre o coidado da infancia: o calzado, o vestido, a alimentación, o comedor escolar, as colonias, a mutualidade escolar... e todas as demais iniciativas, tan coidadosamente analizadas neste libro.
 
 Cando en 1935 realiza con outros dez docentes españois (deles, outras catro mulleres eran tamén galegas) unha viaxe de estudos e de visita a institucións educativas de Francia, Bélxica, Países Baixos, Alemaña, Suíza e Italia, baixo a coordinación do profesor Lillo Rodelgo e en tanto que bolseiras da JAE (a Junta de Ampliación de Estudios), como froito do que prepara extensas notas posteriormente reordenadas no libro Países y Escuelas, María Barbeito é posuidora dunha crítica e elaborada conciencia e comprensión do que observa.
 
 Do visto en Francia critica o soletreo da lectura, a carencia de coeducación, o enciclopedismo, o autoritarismo dos directores escolares e os modos absurdos de graduación; aproba o neutralismo, a gratuidade e a obrigatoriedade das escolas públicas de Bélxica; fai notar a importancia extrema das variadas institucións sociais e benéficas colaboradoras da acción escolar; celebra o máximo de 25 alumnos por clase e a práctica da lectura global e de xogos para a aprendizaxe do cálculo, observada nos Países Baixos; chufa os kindergarten montessorianos; así como tamén a educación de nenos con necesidades educativas específicas practicada en Ucclé por Decroly e o seu equipo, a presteza técnica de Jonkheere, o espírito democrático que se respira nas escolas Waldorf, que seguían a orientación pedagóxica e antroposófica trazada na Alemaña por Rudolf Steiner, momentos antes dos controis e prohibicións hitlerianas, ou o magnífico ambiente de ‘escola activa’ que puido observar na escola infantil La Rinovata de Milán, ao coidado de Giuseppina Pizzigoni, outra querida referencia para María Barbeito. Entre tantos exemplos, podería destacarse a escola Decroly da bruxelesa rúa Montana:
 
 “(con su aspecto) de taller y de laboratorio; se ve que el niño elabora en todo caso su propio conocimiento y no se limita, como en tantas escuelas de tantas partes, a ser un mero receptáculo de lo que se le da hecho; existe (en todo momento) un discreto ir y venir para atender cada uno a su trabajo, realizado de un modo personalísimo, con toda libertad de iniciativa y de expresión, que favorece grandemente la espontaneidad y la actividad estimulada, con la facultad de poder desenvolverse a gusto7”.
 
 En definitiva, estamos ante unha pedagoga e unha educadora que probabelmente non destaca como unha teórica de alta e fina elaboración. Os seus textos publicados, unha suma limitada, non son de grande esixencia, por máis que son de ideas precisas á altura do seu tempo. Os numerosos textos manuscritos rescatados por Ana Romero son habitualmente textos marcados polo didactismo e a claridade nas ideas que se expresan: para as súas intervencións ante un público relativamente culto no Circo de Artesáns ou diante dos seus compañeiros e compañeiras docentes na Coruña, en Arteixo, en Vigo... e aquí sabía intervir con precisión e sen requilorios, coñecendo as duras realidades escolares. Sen estar intelectualizada, porén, destaca nela o forte sentido pedagóxico básico, arredor de posicións sempre referendadas: a educación física, moral e intelectual, como en Pestalozzi ou en Spencer; a escola pública, obrigatoria e gratuíta; para todos e para TODAS; a escola laica e neutra; a escola atenta ás realidades de saúde e ambientais familiares dos escolares; a escola que practica o activismo didáctico e a individualización, sen perder de vista o medio; tamén, a escola aberta ao contexto natural e social, se ben, escasamente galeguizada desde o punto de vista lingüístico.
 
 Era unha muller de espírito aberto e interrogativo; aguda nas observacións; tenaz, constante e laboriosa; lectora reflexiva de textos dos que sabía extraer pistas e ideas para formar unha auténtica caixa de ferramentas ao servizo da educación, da escola e da cidadanía. Unha educadora que por este modo enlaza coas chamadas mestras da República, das que demos algúns destacados nomes atrás, e que igualmente nos recorda a outras figuras femininas de educadoras internacionais: a Giuseppina Pizzigoni; ás irmás Olga e Leticia Cosettini coa súa “Escola Serena” da cidade arxentina de Rosario; á pedagoga uruguaia, feminista e de ideas masónicas Luisa Luisi, autora de Ideas sobre educación (Montevideo, 1922), con quen mantivo amplo contacto, a Hamaide, colaboradora de Decroly, a Mina Audemars que exercía na Maison des Petits de Xenebra ou a Elisabett Huguenin, no seu camiñar pedagóxico pola École de Roches e na compaña alemá de Paul Geheeb.
 
 Non hai texto sen contexto
 
 Se María Barbeito fose o texto non o entenderiamos sen un contexto. Aludimos atrás a un contexto de certo dinamismo pedagóxico, pero é oportuno que apuntemos algo máis sobre o contexto de formación e sobre as lecturas de María Barbeito.
 
 Ela nace no seo dun contorno familiar cultivado, liberal progresista, con adherencias masónicas e de inclinación republicana. A propósito, son os republicanos quen conservan a confianza cidadá na Coruña para o goberno municipal durante todo o primeiro terzo do século XX, agás o tempo do Directorio ditatorial. Como sabemos, a cidade é modesta no número de habitantes, máis é unha cidade aberta: nela hai algúns núcleos sociais por fóra de calquera provincianismo; hai alí algunha xente viaxada, lectora en diversas linguas... que viña desde os tempos de Juana de Vega, condesa de Espoz y Mina. Hai o seu aquel de liberalismo e masonería, gromos de sindicalismo e de pluralismo político, hai amantes da natureza que se expresan a través dos intentos de Universidade Popular, hai un grupo de Exploradores de España (os boys scouts), esperantistas... e hai tamén unha Coruña elegante e modernista, coa que ás veces convive a propia María Barbeito, sempre con algunha distancia; a que vai do liberalismo democrático e reformista ao conservadorismo.
 
 A realidade escolar é dura, fóra do núcleo do Instituto cos seus catedráticos, a Escola de Náutica, a de Comercio, a de Agricultura e a de Belas Artes. Hai aí unha porción dalgúns bos docentes. Pola súa parte, Emilia Pardo Bazán irrompía con algunha frecuencia a prol dos avances no auditorio da cidade; Mercedes Tella desde a Escola Normal amosaba, tamén ela, unha discreta sensibilidade social; Rodrigo Sanz e o Médico Rodríguez pulaban varias cátedras cívicas; o inspector Manuel Díaz Rozas, con algunha animadversión con quen era tan querida como María Barbeito, facía gala dunha prezada formación teórico-pedagóxica, adecuadamente internacionalizada; e alí andaban os mestres Francisco Vales Villamarín e Marcelino Pedreira, sen os que non poderiamos entender a realización das colonias escolares ao longo de todos os veráns acollendo, así, a tanta infancia en situación de risco social. Todo un territorio social vivo para a formación e a configuración de valores por parte da intelixencia esperta de María Barbeito, intelixencia á que contribuíron naturalmente as lecturas de textos pedagóxicos.
 
 Non coñecemos con certeza o contido de toda a biblioteca pedagóxica da educadora. Os fondos parecen os cedidos á Biblioteca Municipal, que foron atentamente examinados, mais parece non se teren conservado formando unidade. Sabemos, segundo estudou Ana Romero, que María Barbeito cedeu fondos á Biblioteca Popular Circulante e unha parte destes fondos ben puideron ter desaparecido en mans avariciosas, estando ela expulsada do ensino realmente desde 1937 e para sempre; outros libros pasarían ás mans dos seus fillos, todos lectores, con reenvíos posteriores, como sabemos no caso de Carlos Martínez Barbeito.
 
 Así as cousas, o que hoxe se pode considerar o seu patrimonio bibliográfico pedagóxico non supera os douscentos libros, cunha ampla repartición nas súas autorías. En medida moi notable foron editados dentro das varias coleccións da Revista de Pedagogía, que Lorenzo Luzuriaga impulsou desde 1922: libros teóricos en menor medida e case sempre instrumentos de acción didáctica e de metodoloxía de materias, cando non de información sobre as expresións internacionais da Escola Nova. Outros moitos proceden das seguintes coleccións: da Biblioteca Moderna de Filosofía y Ciencias Sociales e da colección de Actualidades Pedagógicas de Francisco Beltrán; da colección Labor (neste caso con moi reducida presenza); do Museo Pedagóxico Nacional; de Daniel Jorro; de Juan Ortiz, e de La Lectura/Espasa Calpe. Isto é, estamos ante un deposito pedagóxico variado, limitado, pero atento ao que eran as mellores novidades editoriais dos pasados anos vinte e trinta. Destacan os libros de metodoloxía didáctica das diversas materias escolares e aquel conxunto de lecturas que conforman en castelán os textos derivados da Escola Nova e das súas autoras e dos seus autores, pero sen dominancia, de quitadas as maiores referencias a Ferrière e a Decroly, coa metodoloxía de proxectos e de centros de interese. Charrier, Dottrens, Rufino Blanco, Llorca, Compayré, Audemars, Spencer, Margarita Comas, Leonor Serrano, Barnés, Rouma, Herbart, Sainz Amor, Pizzigoni, Alice Descoudres...; un universo un pouco inorgánico, e a estrañeza de só percibir dous textos de Montessori, os dous ademais de 1934: Psico-Geometría e Psico-Aritmética. Nas demais temáticas, temos un pouco ‘de todo’: ensino doméstico, música, xogos e danzas, educación daquela chamada de deficientes, educación física, artes plásticas, mobiliario escolar, escola rural, tratados de pedagoxía... e tres pequenos núcleos un algo máis consistentes: media ducia de libros sobre xardíns de infancia, con acento francés, media ducia de organización, lexislación e inspección escolar e outra media ducia de psicoloxía escolar, psicoloxía evolutiva e de tratamento de dificultades de aprendizaxe. Se de linguas falamos: dezaseis libros en francés, dous en italiano e os demais en castelán. Un panorama neste caso moi distinto ao moi superior que presenta a biblioteca que reuniron Díaz Rozas e a súa dona Cristina Pol, os dous inspectores na cidade da Coruña.
 
 Ana Romero Masiá, biógrafa de María Barbeito
 
 No outono de 2012 un correo electrónico e unha seguinte conversa telefónica e amiga de Ana Romero trasladábame unha primicia: “Antón, non sei se non me metería onde non me mandan; estou estudando e elaborando escrituras sobre María Barbeito”, “Que pensas?”. Ledicia, foi a primeira reacción; ledicia por que alguén se ocupase de poñer man sobre os ‘papeis’ de María Barbeito, e ledicia porque esa persoa fose Ana Romero Masiá: posto que había que facelo, poucas persoas como ela, cría eu, que o poderían facer coa habelencia historiadora e cultivada co que habería que facelo. Unha intuición que foi un pleno acerto, ao meu xuízo. Coñecía o traballo que Ana viña realizando desde hai anos, na compaña de Xosé Alfeirán, unhas veces, e na de Carlos Pereira, noutras ocasións, no campo da historia local da cidade da Coruña e do seu contorno, con criterios historiográficos emanados da historia social, con pingas de historia cultural. Un traballo prezado. Unha adecuada base para abordar a María Barbeito. Acompañei a autora dun ano para o outro, comentando os orixinais que foi poñendo nas miñas mans e a satisfacción é plena.
 
 María Barbeito precisaba dun estudo histórico-biográfico, un texto con contexto, elaborado entre a historia social, a microhistoria e a historia cultural. Aquí está. Con soltura na escrita, cos detalles queridos á historia local, coa estrutura dunha coidada monografía, para mostrarnos o perfil dunha destacada educadora. Mel sobre filloas se ademais María Barbeito reflexionara e realizara prácticas significativas no que ten a ver coa galeguización lingüística e cultural da escola, pero dise a miúdo ‘que non se pode ter todo e sempre’. Habían celebrar esta obra os seus fillos; Juan, Isabel, a quen tratei brevemente en canto era a bibliotecaria municipal no propio pazo municipal da Coruña hai disto décadas xa, e Carlos, aquela finura humana que en 1982 me agasallou na súa casa co Breviario humano que a súa nai compuxera sobre a obra de Concepción Arenal. Quizais este estudo non chegara a este bo porto de non contar coa colaboración intelixente da súa neta Beatriz.
 
 Agora, temos unha grande educadora galega. Celebrémolo.

	Introdución

 María Nicolasa Paula Barbeito Cerviño (2-3-1880 / 20-11-1970) foi unha muller de convencida vocación que exerceu a docencia nas escolas Da Guarda entre 1901 e 1936, fatídica data na que as novas autoridades xurdidas do golpe de Estado iniciaron contra ela un vergoñento proceso de depuración que esnaquizou todo aquilo polo que loitara durante décadas: a renovación do sistema pedagóxico na escola primaria na Coruña, a defensa dos dereitos das mulleres, a liberdade, o benestar da infancia, o progreso e a xustiza, sempre cun elevado sentido do social.
 
 Na rúa Africano, onde naceu, conviviu María cos seus tres irmáns –Celia, Faustina e Agustín– educados todos eles nun ambiente familiar liberal e culto, o creado polos seus pais, María Cerviño Vázquez e Avelino Barbeito Hermosilla1. En 1909 casou con Juan Martínez Morás, educado igualmente nun ambiente moi vinculado coa cultura galega, con quen tivo tres fillos –Juan, Carlos e Isabel– e que se converteu no seu apoio máis firme en todas as ordes da vida, tanto a persoal como a profesional2.
 
  
  [image: ] 
 
 
 A Coruña da primeira infancia de María Barbeito era unha cidade duns 35.000 habitantes en pleno proceso de transformación: derrubo das murallas da Cidade Vella, configuración da praza de María Pita, recheo da praia da zona portuaria, construción de embarcadoiros, peiraos e dársenas na baía, inicio da edificación do primeiro ensanche, construción dun elemento que acabaría por ser un símbolo da cidade: as galerías. O goberno municipal estaba controlado polas forzas monárquicas defensoras do sistema da Restauración 3e a maioría dos colectivos obreiros formaban parte da Federación Local Obreira de tendencia anarquista. A burguesía coruñesa asistía ás representacións que se ofrecían no Teatro Principal, ás touradas na praza de touros ou aos bailes e actos festivos e culturais que organizaban sociedades de recreo como a Reunión Recreativa e Instructiva de Artesanos –o popular Circo ou Círculo–, o Liceo Brigantino, o Sporting Club ou a Tertulia de la Confianza. Casas de baños da rúa Rubine como La Salud e La Primitiva ofrecían diferentes tipos de duchas e baños, e para os que preferían a compañía dos libros estaban as bibliotecas da Deputación Provincial e do Consulado. As noticias de actualidade e os artigos periodísticos podían lerse en cabeceiras como Diario de Avisos, Las Noticias, El Telegrama ou El Danzante, así como nas que xurdiron naquel ano de 1880: El Noroeste, Revista de Galicia, La Tralla, Bandera Roja, La Emancipación, La Fe Judicial, Galicia, El Iris de Galicia ou La Lucha Obrera.4 Entre as institucións de crédito destacaban a sucursal do Banco de España, o Crédito Gallego e a Caja de Ahorros y Monte de Piedad. A principal fábrica era a Real Fábrica de Tabacos da Palloza,que existía xunto a outras varias establecidas en diferentes puntos da cidade: de mistos, tecidos, vidros, salgaduras, conservas, chocolates, fundición, xabón, cervexa, refino de petróleo...; había ademais numerosos obradoiros de ebanistería, tipografía, fundición, encadernación…
 
 Para a educación e formación do alumnado contaba A Coruña coas escolas de Belas Artes, Náutica, Comercio, Artes e Oficios, a Normal de mestras e a de mestres, e pouco máis dunha ducia de escolas públicas elementais e varias particulares. As taxas de escolarización eran moi baixas e o absentismo escolar na educación primaria moi elevado5; as condicións materiais da escola pública presentaban múltiples e graves deficiencias. De aí que resulte aínda máis meritorio o labor de mestres como a biografiada María Barbeito ou outros mestres coetáneos que tamén exerceron a docencia na Coruña polas mesmas datas, entre os que destacaron Marcelino Pedreira 6e Francisco Vales Villamarín7.
 
 Este era, en síntese, o contexto urbano, socio-político e cultural no que María Barbeito cursou os estudos de Maxisterio na Escola Normal da Coruña e obtivo o título de mestra aos 16 anos. En 1902 aprobou as oposicións e elixiu como destino definitivo a praza da sección de párvulos das escolas Da Guarda da Coruña (que xa viña ocupando de forma interina), o centro escolar no que desenvolveu a súa actividade docente ata 1936. Desde 1915 foi a directora das seccións de párvulos e de nenas, e desde este posto converteu o centro escolar nun referente da renovación pedagóxica en Galicia pola aplicación de novos sistemas de ensino-aprendizaxe, poñendo en marcha numerosas iniciativas de carácter pedagóxico, labor que complementaba coa celebración de cursos, conferencias, viaxes de estudos e publicación de libros e artigos.
 
 Os acreditados méritos docentes mereceron o recoñecemento das autoridades republicanas co nomeamento de inspectora-mestra en 1933, unha das 10 prazas convocadas para toda España. Desde este posto puxo en marcha novas experiencias didácticas que quedaron truncadas en xullo de 1936.
 
 Paralelamente ao traballo docente realizou unha destacada acción benéfico-social a favor dos máis necesitados, especialmente a infancia coruñesa pola que traballou para mellorar a súa alimentación, calzado, vestido e saúde a través da fundación de novas institucións –El Niño Descalzo, Fiesta de la Flor, Cantinas Escolares, Ropero y Comedor da Guarda e de Arteixo…– e da colaboración con outras xa existentes –Colonias Escolares, Asociación Concepción Arenal, Junta de Protección a la Infancia…–.
 
 Foi tamén firme defensora dos dereitos da muller, traballando coa palabra e o exemplo por conseguir a súa emancipación social, cultural e profesional. Foi membro da Real Academia Galega e do Instituto de Estudios Gallegos da Coruña e o seu traballo foi premiado e recoñecido coa Medalla da Mutualidade, a Cruz de Beneficencia, a de Afonso XII e a Medalla de Ouro da Cruz Vermella.
 
 En 1937, a Comisión Depuradora do Maxisterio resolveu a separación definitiva do Maxisterio de María Barbeito e en 1942 procedeuse á súa xubilación forzosa. A partir de entón comeza unha nova etapa na vida desta exemplar mestra á que se lle privou inxustamente de exercer a súa vocacional profesión e da que tantos centos de alumnos coruñeses se beneficiaran. No seu retiro, centrou a súa actividade como escritora e tradutora de libros escritos en francés. Algúns recoñecementos serodios aliviaron o seu decaído ánimo, pero non foron suficientes para valorar, na súa correcta dimensión, as achegas desta coruñesa que merece figurar ao lado das más ilustres galegas do seu tempo, como Emilia Pardo Bazán e Concepción Arenal.
 
 Sobre a personalidade e a obra de María Barbeito están publicadas varias sínteses que destacan o máis salientable do seu labor8. Este traballo pretende completar e pormenorizar eses aspectos xerais xa coñecidos e descubrir outros novos desta insigne coruñesa, una de las más eminentes mujeres gallegas de la época actual y una de las glorias máis indiscutibles del profesorado español, en palabras doutra destacada muller, Amparo López Jeán9. Pero que sexan as palabras da propia María Barbeito as que mellor resuman o que para ela significaba a dedicación á escola, á familia e ás obras de solidariedade cidadá.
 
 Valiéndome de un ejemplo profesional, diré que así como solamente los que viven la escuela pueden comprender cuantas vacilaciones, titubeos, ensayos, derrotas, esperanzas fallidas y pequeños triunfos gustados caben detrás del trabajo escolar de un niño, que pueda exhibirse dignamente, así también hace falta un espíritu comprensivo para valorarlas energías gastadas, la lucha sostenida, los desengaños de que hubo que reaccionar y los desfallecimientos que hubo que vencer para dar realidad a cada uno de esos pequeños proyectos logrados.
 
 Entre tanta deficiencia como encuentro al ser juez de mi propia obra, solo tengo un orgullo que me parece lícito declarar: no haber mirado jamás a mi escuela con espíritu frío ni mercantilista; mis dolores y mis alegrías tuvieron en ella un reflejo y muchos de ellos su origen; jamás miré el reloj ni el calendario para regatearle tiempo; hábil sería el que entre ella y mi propio hogar pudiera establecer línea divisoria perfectamente definida; y su nombre va tan íntimamente unido al mío, que estimo como un apellido más la enunciación de mi cargo.
 
 Lo querido de su recinto, al que me siento sujeta por ligaduras irrompibles, no me impidió nunca, sin embargo, dedicar a obras ajenas a ella, otras facetas de mi actividad, y esto es lo que ofrezco desprovista de ambiciones personales y movida por altos estímulos de deber ciudadano, si mi colaboración tan vacía de mérito como rebosante de buena voluntad se estimase aprovechable para la modalidad de trabajo, nuevo en cierto aspecto solamente, a que me complacería dedicarme.10
 
 O presente estudo está organizado seguindo un criterio temático-cronolóxico. A esta introdución seguen catro capítulos dedicados aos catro ámbitos básicos da actividade de María Barbeito: o profesional, o benéfico-social, o literario-cultural e o das actividades cívicas e feministas. A eles segue un capítulo dedicado á traxedia que significou a depuración a que foi sometida e que determinou a separación da docencia, unha nova etapa na súa vida marcada polo silencio, a nostalxia e o sufrimento.
 
1. 
  Avelino Barbeito Hermosilla inculcoulle valores éticos e morais que marcaron a súa personalidade, ademais da admiración por Concepción Arenal, a pensadora ferrolá que lle serviu de exemplo e guía en moitas das accións que emprendeu ao longo da súa vida. Xunto con destacadas figuras do mundo do periodismo da época, como José Lombradero e Eugenio Carré Aldao, formou parte da loxa masónica Fraternidad VIII nº 32 (1887-1892). Otro personaje importante […] es el hermano Balzac, Avelino Barbeito. Destacó, este francmasón coruñés, como periodista y poeta bilingüe, usando el pseudónimo de Noé Vila. (A. Valín Fernández, 1984: 82). Como republicano, asinou o Manifesto Solidario de setembro de 1907. Como poeta, a súa obra máis coñecida é o libro Nada. Versos castellanos y gallegos, publicado na Coruña en 1906 e foi premiado pola Academia de Montreal e polo Ateneo dos Trobadores de Toulouse. Formou parte da xunta directiva do Circo de Artesáns.
 
 
2. 
  Juan Martínez Morás (A Coruña, 1874-1948) era o fillo maior da numerosa familia formada por Petra Morás Suevos e Andrés Martínez Salazar, un leonés asentado na Coruña desde 1872, cidade á que veu para facerse cargo da dirección do Arquivo Histórico de Galicia. Plenamente integrado no ambiente cultural coruñés, Martínez Salazar foi elixido presidente da Real Academia Galega. Partidario do republicanismo federal, tras o fracaso da Primeira República, concentrou a súa actividade no traballo intelectual; publicou numerosos traballos sobre a historia e a cultura de Galicia e tivo un importante papel no ámbito editorial destacando a fundación, con Juan Fernández Latorre, da editorial Biblioteca Gallega. (Unha síntese biográfica en: M. Casás Fernández, 1948; P. de Llano López e J. Naya Pérez, 1981; A. Mato Domínguez; X.R. Barreiro Fernández, 1988). Un irmán de Juan, Fernando, destacou tamén no ámbito cultural e periodístico; foi un dos iniciadores da Universidad Popular, secretario da Real Academia Galega e do Instituto de Estudios Gallegos, redactor en varios periódicos coruñeses e profesor da Escola de Comercio. Outro irmán, Marcelino, desenvolveu a súa actividade en Vigo, onde foi directivo do Colexio Pericial Mercantil e presidente do Sindicato de Banca e Bolsa de Pontevedra, ademais de publicar traballos sobre economía de Galicia baixo diversos alcumes (http://estudoslocais.wikispaces.com/Mart%C3%ADnez+Mor%C3%A1s,+Marcelino; http://gl.wikipedia.org/wiki/Lista_de_pseud%C3%B3nimos_e_sobrenomes_galegos). Os dous irmáns participaron activamente nas discusións da asemblea coruñesa de xuño de 1931 sobre o anteproxecto do Estatuto de Galicia (La Voz de Galicia, 3, 4, 5-6-1931). Juan non seguiu os pasos profesionais de seu pai, preferindo o mundo da industria e o comercio.María Barbeito Cerviño casou con Juan Martínez Morás o 9 de outubro de 1909. A cerimonia tivo lugar na capela das monxas terciarias da avenida de Rubine; o pai da noiva e a nai do noivo foron os padriños e entre as testemuñas estaban, por parte de María, José Marchesi, Nicandro Fariña e Emilio Fraga e por parte de Juan, Manuel Murguía, Luis Lamigueiro e Manuel Lugrís Freire.
 
 
3. 
  O retraemento dos republicanos nas eleccións municipais permitiu o control municipal por parte dos monárquicos ata 1891; desde esta data e ata a ditadura de Primo de Rivera, foron os republicanos quen controlaron a vida municipal, aínda que cun alcalde monárquico imposto desde Madrid. As forzas republicanas coruñesas comezaron a reorganizarse a partir da lexislación de Sagasta e en 1882 fundaron o Centro Democrático, xermolo de futuros partidos e organizacións republicanas. Sobre estes temas: X. Alfeirán e A. Romero, 2001.
 
 
4. 
  Datos sobre a prensa en E. Santos Gayoso, 1990.
 
 
5. 
  En 1880 para a provincia da Coruña, a taxa de escolarización de 4 a 13 anos estaba no 35,42% e a de 6 a 9 anos no 38,16%. As nenas representaban o 31,48% do total do alumnado escolarizado e a asistencia escolar na escola primaria era do 68,21% no caso das nenas e do 61% nos nenos (N. de Gabriel, 1990:246, 247, 254, 283). En 1900, a taxa de alfabetización feminina en Galicia era do 16,34% e a masculina o 52,80% (A. Costa Rico, 2004:757).
 
 
6. 
  Sobre o mestre Marcelino Pedreira: A. Costa, Mª X. Benítez, 1999. Colaborou con María Barbeito en numerosas actividades e o seu fillo Juan retiña na memoria lembranzas da infancia: Marcelino Pedreira, maestro de la calle del Orzán, acompañó muchas veces a las colonias a los niños. Era un soltero con vocación de santo, con vida de asceta; tenía barbas rubias, tirando a pelirrojo y ojos azules; vegetariano riguroso, llegó a comer patatas crudas. Con barbas de apóstol, voz de tono bajo, contaba historias con mucha calma y soltaba unos rollos tremendos, no tenía prisa […]. Luego, de repente, acabó casándose […]. Tuvo muchos hijos […]. Cuando le preguntaban qué hizo esa mujer para que cambiase tanto, contestaba: ¡Me encanta! (Entrevista realizada o 18-3-2003 a Juan Martínez Barbeito por varios profesores do colexio público María Barbeito da Coruña facilitada por Beatriz, filla de Juan e neta de María Barbeito).
 
 
7. 
  Francisco Vales Villamarín está moi vinculado ás cidades de Betanzos e da Coruña, pois nas dúas exerceu docencia e realizou múltiples actividades científicas e periodísticas. Foi secretario particular de Emilia Pardo Bazán; en Betanzos fundou a Irmandade da Fala e o Anuario Brigantino, e foi nomeado cronista oficial da cidade. Na Coruña fundou o Museo Pedagóxico Rexional e foi secretario da Real Academia Galega (J.D. Vales Vía, 2012).
 
 
8. 
  Entre as sínteses biográficas destacan as elaboradas por A. Marco, 1992; 1993: 93-97; 2002:32-33; 2005; 2007:50-51; http://www.culturagalega.org/album/detalle.php?id=81, e as referencias ao seu papel como renovadora pedagóxica nas obras de A. Costa, 1996:36-38; 2004:989-992 e na tese de licenciatura de T. Morales, 1986.
 
 
9. 
  Amparo López Jeán formou parte das xuntas directivas da Agrupación Republicana Femenina da Coruña, entidade coa que colaborou María Barbeito.
 
 
10. 
  Mª Barbeito, 1932: 15-16.
 
 




	Actividade profesional
María Barbeito, mestra e directora						

 A vida profesional de María Barbeito está intimamente unida a un centro escolar: as escolas Da Guarda da Coruña nas que exerceu a docencia durante 35 anos, desde que tomou posesión do seu primeiro destino como mestra ata que foi apartada do servizo tras o levantamento militar de 1936. O nomeamento, en 1933, como mestra inspectora polas autoridades republicanas marca un fito transcendental na súa vida profesional, de modo que neste capítulo se tratan aspectos que corresponden, basicamente, aos anos anteriores a esa data, deixando para o seguinte o tratamento da actividade da mestra como inspectora.
 


 Mestra nas escolas Da Guarda 

 As escolas Da Guarda foron construídas, igual que o instituto que está ao seu carón, a expensas do filántropo Eusebio Da Guarda. O grupo escolar foi construído a partir dos planos realizados polo arquitecto Faustino Domínguez Coumes-Gay1, e constaba de tres establecementos independentes; no corpo central estaban os párvulos e aos lados os nenos e as nenas; as aulas, con capacidade para uns 80 alumnos, tiñan unha extensión de pouco máis de 100 metros cadrados e no andar superior estaban situadas as vivendas dos mestres. Completaban o conxunto os patios e un ximnasio2. As obras iniciáronse en xaneiro de 1896 e remataron en 1898, sendo entregado o edificio ao Concello coruñés coa expresa condición de que fose utilizado exclusivamente con fins educativos3.
 
 María Barbeito realizou os estudos de Maxisterio na Escola Normal de Mestras da Coruña durante os cursos 1893-94, 1894-95 e 1895-96, obtendo a cualificación de sobresaliente en todas as materias, agás notable nunha (Labores de punto y costura). En xuño de 1896 superou a reválida de mestra de primeira ensinanza superior. Ademais, no Instituto de Ensinanza Media coruñés, obtivo tamén sobresalientes en dous cursos de francés4, uns coñecementos que lle resultarán especialmente útiles cando lle obriguen a deixar a docencia e reoriente a súa actividade cara ás traducións literarias desa lingua.

   Título de ingreso de María Barbeito na Asociación Nacional do Maxisterio Primario (5-4-1909).
  
 
 
 
 No verán de 1899 aprobou as oposicións, situándose no número 21 das 50 mestras aprobadas, pero non obtivo praza porque soamente podían cubrirse 5 escolas. No curso 1901-2 comezou a traballar como auxiliar interina de párvulos nas escolas Da Guarda; nas oposicións celebradas en xaneiro-febreiro de 1902 obtivo o número 15 e foille adxudicada en propiedade a escola pública elemental de párvulos que ocupaba de forma interina6. Como naquel momento a escola era unitaria con mestra titular e auxiliar, cando en xuño de 1902 cesou a directora Pilar Novo Brocas, María Barbeito comunicou ao alcalde que se facía cargo interinamente da dirección da escola. E a partir desta data, os cargos de mestra de párvulos e directora estarán xa sempre unidos á súa persoa7.
 
 En aplicación da lexislación vixente8, María Barbeito enviou un escrito ao Concello en xaneiro de 1903 no que expoñía que desexaba ocupar canto antes a vivenda das escolas Da Guarda, pero que, mentres non estivesen rematadas as obras de acondicionamento, solicitaba a compensación económica a que tiña dereito9. O Concello atendeu a xusta reivindicación 10e acelerou as obras, de modo que en escrito datado o 31 de xullo de 1903 a mestra comunicaba ao alcalde que tomaba posesión da vivenda11. E nesta vivenda permanecerán María Barbeito e a súa familia ata finais de 1934 en que unhas proxectadas reformas eliminaban os locais da vivenda da directora para ampliar o número de unidades12.
 
 Instalada na súa escola e na nova vivenda, María Barbeito continuou a súa carreira docente e profesional ascendendo na escala do Maxisterio por antigüidade e méritos. Como é habitual en España, ao longo dos seus anos de profesión tivo que presentar numerosas reclamacións para que se lle recoñecesen os seus dereitos e méritos, reclamacións case sempre resoltas de forma favorable para a demandante13. A petición do Concello coruñés foi admitida no caso 5º do artigo 3º do R.D. de abril de 1887 para a súa inclusión na escala provincial de méritos, no que figuraba desde o ano 190914. No momento da súa xubilación ocupaba o número 2 da escala xeral do Maxisterio español15.

 Como parte do seu labor docente, María Barbeito elaboraba as Memorias anuais que se debían enviar para a súa aprobación e cualificación á Xunta Provincial de Instrución Pública. Consta que, polo menos nas dos cursos 1907-1908 e 1908-1909 mereceron a máxima cualificación por parte da entidade avaliadora16. Igualmente satisfactorias foron para a mestra as numerosas felicitacións recibidas polos inspectores e inspectoras que xiraban visitas ao grupo escolar. A modo de exemplo, seleccionamos os comentarios de dúas inspectoras.
 
 La labor de la directora María Barbeito revela, como consecuencia de su inteligencia y cultura, una excelente orientación. Su celo e interés por la educación han de proporcionar inmejorables resultados en beneficio de la niñez17.
 
 En los programas, horarios, etc., aparece el acierto con que la directora sabe llevar a la par la unidad de la escuela y la independencia de la sección18.
 
 [A inspectora] No encuentra más que motivo de elogio para todas y cada una de las profesoras […], así como a la directora Sra. Barbeito, por la discreción y entusiasmo con que desempeña la difícil y compleja misión de dirigir la labor de la Escuela19.
 
 Tamén foron numerosas as ocasións en que os gobernadores civís, como presidentes da Xunta Provincial de Primeira Ensinanza, felicitaron a María Barbeito tanto pola excelente organización da escola como polos resultados obtidos polo seu alumnado20. A Xunta Local e a Provincial de Primeira Ensinanza enviáronlle en varias ocasións votos de grazas polo seu labor pedagóxico21.
 
1. 
  O novo edificio levantouse no espazo que ocupaba un lavadoiro público e uns almacéns do industrial Pedro Marzal.
 
 
2. 
  Unha crónica coetánea describía o edificio: El edificio es espaciosísimo y con todo desahogo puede dar cabida en él a una numerosa colonia escolar. Hay tres amplios patios, gimnasio, guardarropas, archivos, lavabos separados, comedores y salones de recreo. En el piso primero están situadas las habitaciones de los maestros, y las de las Hermanas de la Caridad. Las cocinas de estas viviendas son independientes. Será, en suma, un hermoso edificio, como quizás haya pocos en España (Revista Gallega. Semanario de literatura e intereses regionales, nº 45, 19-1-1896).
 
 
3. 
  AMC. C-2635.
 
 
4. 
  As papeletas coa cualificación de sobresaliente levan data do 18 de xuño de 1897 e de 28 de setembro de 1899. Copias do seu expediente poden examinarse en ARG. FMB. C-5857.
 
 
5. 
  Con motivo do seu éxito, o director do instituto de Santiago, Cándido Ríos Rial, envioulle unha felicitación, con data do 21 de novembro de 1902, por haber tomado posesión de la Escuela, que debe V. a sus brillantes ejercicios de oposición y a nada más! (ARG. FMB. C-5867). A exclamación é oportuna, tendo en conta o habitual das recomendacións para este tipo de oposicións.
 
 
6. 
  A prensa local e profesional fíxose eco da noticia destacando a posición alcanzada pola mestra coruñesa; ademais de felicitala polo éxito, comentaba o recibimento que lle organizaron á súa chegada á Coruña: La agraciada opositora María Barbeito, que alcanzó el número uno en las oposiciones […], regresó el domingo de Santiago acompañada de su padre. […] Las numerosas y distinguidas relaciones que la familia Barbeito cuenta en esta ciudad quisieron patentizar su satisfacción a la señorita Barbeito, acudiendo la noche del domingo a la calle Castelar (vulgo Rúa Nueva) a recibirla a la Carrilana donde los viajeros venían ocupando la berlina. Allí vi además a Doña María Cerviño y doña Faustina y don Agustín, madre y hermanos de la favorecida, a las señoritas […] [23 señoritas e 10 cabaleiros]. Ha sido un recibimiento cariñosísimo el tributado a la señorita Barbeito (El Magisterio de Galicia, 5-3-1902).
 
 
7. 
  Aínda que se lle adxudicou a praza o 1 de marzo de 1902, atrancos administrativos impedíronlle tomar posesión como mestra titular ata o 11 de novembro de 1902, meses que reclamará ao Ministerio para que se lle recoñezan os servizos prestados.
 
 
8. 
  O artigo 191 da Lei Moyano de 1857 establecía que aos mestres das escolas públicas elementais completas había que proporcionarlles vivenda decente e capaz para eles e a súa familia.
 
 
9. 
  Escrito de María Barbeito ao Concello do 21 de xaneiro de 1903 no que ruega se sirva disponer se me abone la cantidad mensual que crea justa en concepto de alquiler de casa desde el 11 de noviembre del año último en que tomé posesión de mi cargo hasta el día en que terminadas definitivamente las obras, me sea entregada la parte alta de la escuela en condiciones de poder habitarla (AMC. C-2425).
 
 
10. 
  A compensación concedida foi de 45 pesetas/mes.
 
 
11. 
  AMC. C-2425.
 
 
12. 
  En carta a José Benito González, mestre da Cañiza, de 10 de decembro de 1934 escribía María Barbeito: Estoy desalojando la que fue mi vivienda en este Grupo, para instalar y organizar en ella las clases para dos alumnas maestras cuyos grados acaban de crearse (ARG. FMB. C-5853). Esta data coincide coa que citaba o seu fillo Juan, de 91 anos, na entrevista realizada o 18 de marzo de 2003, pois á pregunta de cando abandonou a familia a vivenda das escolas Da Guarda, respondeu que en 1934.
 
 
13. 
  Na documentación conservada no Arquivo Municipal e nas actas das comisións de educación poden verse as numerosas ocasións nas que foron atendidas favorablemente as peticións de informes solicitados por María Barbeito para xuntar ás súas reclamacións en cuestións de ascensos e salarios.
 
 
14. 
  Consta a concesión de novos méritos con efectos na escala profesional polo menos en 1909, 1910 e 1912.
 
 
15. 
  Moitas das reclamacións, que nalgunha ocasión deron lugar á interposición de recurso contencioso administrativo, están relacionadas co salario e os posibles incumprimentos de aumento ou pago de atrasos por parte da administración. Para estas cuestións contou sempre María Barbeito co apoio incondicional do seu marido, Juan Martínez Morás, que se encargou, en numerosas ocasións, de xestionar as demandas a través de avogados e amigos. Datos relacionados con estes aspectos en ARG. FMB. C-5856.
 
 
16. 
  Fueron calificadas de sobresalientes las dos memorias de carácter técnico correspondientes a las vacaciones caniculares de 1908 y 1909 (Mª Barbeito, 1932:15).
 
 
17. 
  Visita de Luisa Bécares Mas, 26-9-1913 (ARG. FMB. C-5871).
 
 
18. 
  Visita de Luisa Bécares Mas, 12-2-1916 (ARG. FMB. C-5871).
 
 
19. 
  Visita de Cristina Pol, marzo 1923 (ARG. FMB. C-5871).
 
 
20. 
  As felicitacións e votos de grazas estaban redactados en termos como: Excelente resultado de los exámenes celebrados el pasado julio (22-11-1904). Los excelentes resultados que produce la enseñanza en la escuela pública a su cargo […] teniendo en cuenta que se deben a su celo e inteligencia (30-9-1905). En premio al celo e interés que despliega a favor de la educación e instrucción de la infancia (15-11-1907). Gratamente impresionado, otorgo un voto expresivo de gracias para esta excelente madre de la enseñanza (22-11-1928) (ARG. FMB. C-5871).
 
 
21. 
  Nos primeiros anos da súa actividade, case todos os anos recibía os votos de grazas enviados pola Xunta Provincial de Ensinanza Primaria (22-11-1904; 30-9-1905; 5-10-1906; 15-11-1907) e pola Xunta Local en 1908 e 1909, directamente relacionados co seu labor pedagóxico.
 
 



 A transformación das escolas Da Guarda en graduadas

 Xunto coa permanente preocupación polos nenos e nenas das escolas Da Guarda, María Barbeito loitou tamén pola mellora e modernización do grupo escolar e, neste sentido cómpre falar das múltiples xestións levadas a cabo por ela para convertelo en escola graduada e, unha vez conseguido este obxectivo, para ampliar as seccións e os graos. A diferenza das escolas unitarias nas que convivían nenos e nenas desde párvulos ata adolescentes, as escolas graduadas organizaban o alumnado por idade e nivel, o que implicaba importantes modificacións na organización escolar: concentración de mestres e alumnos, nova distribución do espazo escolar, determinación dos criterios a aplicar para facer os agrupamentos, modificación dos currículos, introdución de novas materias (ximnasia, debuxo, música), coordinación do traballo curricular dos mestres… Os primeiros intentos de introducir en España este tipo de escolas data dos anos finais do século XIX, nun contexto sentido por numerosos políticos e docentes da necesidade de renovar sistemas e métodos pedagóxicos en consonancia coas ideas rexeneracionistas do momento. Estes cambios implicaban tamén achegarse aos modelos europeos vixentes nos países máis avanzados en materia educativa.
 
 As primeiras escolas deste tipo en España comezaron a funcionar en Cartaxena en 1903, pero a súa extensión ao resto de España foi moi lenta e constituíu, case exclusivamente, un fenómeno urbano22. As dificultades que houbo que superar foron moitas: edificios que non estaban preparados para o novo tipo de escola, orzamentos escasos, reticencia ao cambio de moitos mestres e mestras… Todo isto explica que en 1935 as escolas unitarias en España representaban aínda o 82,4% do total das escolas públicas.
 
 A auténtica escola graduada implicaba a construción de edificios apropiados nos que se puidesen desenvolver contidos non traballados –ou só de forma moi escasa ou esporádica– na escola tradicional, como eran a educación física, a estética, a musical ou a manual, que precisaban algúns espazos adecuados e deseñados especificamente para estes fins. Significaba tamén levar á práctica unha nova distribución de tarefas para o profesorado, adaptarse a novos horarios, reorganizar contidos curriculares, coordinar programacións didácticas… En definitiva, substituír o sistema educativo existente por outro no que imperase a racionalidade, a división do traballo e os principios da administración e denominada pedagoxía científica23.
 
 No caso coruñés das escolas Da Guarda, María Barbeito abandeirou as xestións para ir transformando as escolas de nenos, nenas e párvulos que funcionaban con modelo de unitarias independentes –aínda que reunidas fisicamente no mesmo edificio– en graduadas. Os primeiros datos de que dispoñemos sobre as discusións orixinadas sobre a conveniencia e dificultades de implantar de forma xeneralizada a graduación nas escolas públicas, é de 1909. En outubro dese ano o concelleiro republicano Eduardo Corral Castro asinaba, no nome da Comisión Municipal de Instrución Pública, un longo informe no que defendía a instalación do ensino graduado na cidade24.
 
 Os RR.DD. de 6 de maio e de 8 de xuño de 1910 ordenaban establecer a graduación escolar en todas as poboacións de máis de 2.000 habitantes, ao tempo que aumentaban as categorías e salarios dos mestres. En cumprimento da nova lexislación, o Concello da Coruña acordou transformar en graduadas as escolas públicas unitarias de nenos, nenas e párvulos do grupo Da Guarda25, pois cumpríanse as condicións mínimas esixidas: número de habitantes da localidade (máis de 2.000) e número de alumnos da escola (máis de 6026). O alcalde José Folla Yordi comunicou o acordo municipal aos directores da escola de nenos –Joaquín Respino Navarro–, de nenas –Antonia Font Pérez– e de párvulos –María Barbeito Cerviño– ao tempo que lles solicitaba a folla de servizos, unha memoria pedagóxica e o horario de clase para unir ao expediente e enviar a solicitude ao Ministerio. A R.O. de 10 de novembro de 1910 establecía a transformación en graduadas das tres escolas unitarias do grupo escolar Da Guarda engadindo unha sección e un mestre a cada unha delas. Na Memoria enviada ao Ministerio por María Barbeito en 1911 xustificaba ela a conveniencia de graduar a escola de párvulos en tres seccións: dúas para os de 3 a 5 anos, porque era maior o número de alumnos, que serían atendidos por mestres auxiliares, e outra para os máis maiores atendidos pola mestra directora cun programa máis amplo e extenso que os preparase para pasar ao nivel da escola elemental.27
 
 Para acomodarse ao novo modelo debían realizarse unhas pequenas obras nas escolas Da Guarda que quedaron rematadas en xuño de 191128. Co fin de poder traballar adecuadamente coa nova organización, María Barbeito enviou ao Concello un escrito, con data do 20 de xaneiro de 1911, no que solicitaba unha subvención para mercar novo material porque lo que era una sola escuela pública va a convertirse en tres secciones en local independiente29. As 250 pesetas30 que o Concello lle enviou non foron suficientes para a adquisición do material escolar imprescindible e para cubrir parte do xardín como lugar de recreo dos párvulos, pois o salón cuberto de que dispoñían quedou anulado co aumento do número de aulas. Nos meses sucesivos volverá solicitar María Barbeito novas subvencións ao Concello, pois seguían sen contar co material imprescindible para atender ao alumnado31. Coa conversión en graduada, os mestres que estaban á fronte das escolas (nenos, nenas e párvulos) pasaron a ser directores das seccións graduadas en xullo de 1911, primeiro de forma interina e desde marzo de 1913 como titulares32.
 
22. 
  As disposicións ministeriais de 1905, como analizou A. Viñao Frago (1990), pretendían estender o novo modelo organizativo desde as escolas anexas ao resto do sector escolar público, pero tiveron que deixarse sen efecto por falta de fondos. Inicialmente, a escola graduada tiña unicamente tres graos: párvulos (ata os 6 anos), grao elemental (dos 6 aos 8) e grao superior (9 e 10 anos).
 
 
23. 
  A dificultade de contar con edificios construídos especificamente para este novo tipo de escolas fixo que, en moitos casos nos que se organizaron escolas graduadas, estas funcionaban na práctica como varias unitarias localizadas nun mesmo recinto; pero esta práctica era contraria ao que establecía a teoría da graduación: a escola graduada precisaba dun edificio construído para tal fin específico.
 
 
24. 
  Informe do 23 de outubro de 1909 (AMC. C-2456).
 
 
25. 
  O acordo indicaba ademais a instalación de 10 seccións para que tivesen auténtico carácter de graduadas, pero este acordo non se levou á práctica (AMC. C-2456).
 
 
26. 
  A Comisión de Instrución Pública acordou solicitar al Ministerio la transformación de las escuelas Da Guarda en Escuelas Graduadas, creando una sección para los niños, otra para las niñas y otra para los párvulos, toda vez que en cada una de ellas excede la matrícula de setenta alumnos (Expediente para transformar en Escuelas Graduadas las públicas de niños, niñas y párvulos del grupo escolar Da Guarda) (AMC. C-2637).
 
 
27. 
  ARG. FMB. C-5858. Na visita realizada polo inspector Vicente Alcañiz o 6 de decembro de 1911 deixaba constancia escrita de bo funcionamento das tres seccións de párvulos atendidas polas mestras María García Carril, Gabina Cortabarría e María Barbeito, que se ocupaba dos máis maiores (ARG. FMB. C-5871).
 
 
28. 
  Estimaba o Concello que o custo das obras necesarias roldaría as 2.000 pesetas (AMC. C-2637).
 
 
29. 
  AMC. C-2637.
 
 
30. 
  O 4 de febreiro de 1911 respondeu o alcalde a María Barbeito indicando que as 250 pesetas correspondían ao adianto que lle facía sobre o total das 1.000 de que dispón o Concello para dotar de material as novas seccións (ARG. FMB. C-5858).
 
 
31. 
  No escrito enviado o 8 de xaneiro de 1912, María Barbeito indicaba que unicamente podían sentarse 72 alumnos dos 150 que asistían, de modo que 78 non dispoñían de asento (AMC. C-2637).
 
 
32. 
  Os tres mestres-directores das escolas Da Guarda –Joaquín Respino, Antonia Font e María Barbeito– reclamaron a súa continuidade como directores coa nova remuneración a que tiñan dereito e que se lles concedera a outros compañeiros na mesma situación, petición que foi atendida polo Ministerio (ARG. FMB. C-5856). A R.O. de 28 de marzo de 1913 destinou novas partidas orzamentarias para cubrir gastos nas escolas graduadas e atender as reclamacións dos docentes afectados.
 
 



 Directora da graduada de nenas e párvulos Da Guarda

 En 1915 quedou vacante o cargo de directora da escola graduada de nenas do grupo Da Guarda por xubilación da súa titular, Antonia Font Pérez. Tras ocupar de forma interina a dirección a mestra Manuela Andrade González, María Barbeito solicitou a fusión da escola de nenas coa de párvulos baixo unha única dirección. A petición foi atendida e por R.O. de 20 de febreiro de 1915e María Barbeito pasou a ser directora das dúas seccións de nenas e das tres de párvulos33. Ao facerse cargo da nova dirección, realizouse un detallado inventario que nos permite coñecer o tipo e calidade do material co que estaban dotadas estas escolas34.
 
 A partir da creación das graduadas, e durante os anos que van de 1913 a 1924, foron elaboradas varias propostas por parte do Concello para aumentar o número de seccións35, pero durante eses anos permaneceu a organización inicial de dúas seccións de nenos, dúas de nenas e 3 de párvulos36. A R.O. de 24 de marzo de 1924 daba satisfacción á petición do Concello coruñés creando dos plazas de maestro de sección en la graduada de niños del grupo escolar Da Guarda y otras dos de maestra en la de niñas del mismo grupo escolar, ampliando a cuatro el número de secciones de cada una de las mencionadas escuelas nacionales graduadas37. A nova situación deu orixe á demanda da mestra Rosa Buján reclamando a dirección da graduada de nenas, pero o recurso de alzada interposto por María Barbeito confirmouna como Directora de la Escuela Graduada de niñas y párvulos fusionada del grupo Da Guarda por entender que non se trataba da creación de novas escolas senón simplemente dunha ampliación do número de seccións38.
 
 En aplicación da R.O. de 10 de novembro de 1927, que establecía que cando existisen máis de seis seccións na graduada podía solicitarse unha nova mestra de sección, creouse unha nova praza para deixar máis liberada á directora39. En 1929 habida cuenta del trabajo que los distintos servicios de la Escuela demandaban, fue nombrada una maestra municipal agregada a la Dirección40. En 1933, cando María Barbeito foi nomeada inspectora-mestra, funcionaban no grupo escolar Da Guarda 4 graos de nenos e 7 de nenas. Nos anos posteriores continuaron elaborándose propostas para ampliar as seccións graduadas; así, en 1934, o Concello, por iniciativa da Comisión de Instrución Pública41, e ante a próxima vacante que se ía producir na escola unitaria instalada na rúa Fernando González, aprobaba que se incorporase ao grupo Da Guarda e instalase nos locais da vivenda da directora42, de modo que toda a familia de María Barbeito se trasladou á nova residencia en Linares Rivas nº 12, vivenda que a mestra ocupará ata a súa morte. O proxecto desta reforma foi elaborado polo arquitecto Antonio Tenreiro e contemplaba nove aulas novas e novos servizos43. Porén, ante a imposibilidade de que o Concello asumise os gastos desta transformación, decidiu ceder o grupo escolar ao Estado en 193544, paralizándose as reformas proxectadas, situación pola que protestou María Barbeito porque consideraba que perjudicó inutilmente mis intereses, lesionados por ser notoriamente insuficiente la cantidad que percibo para vivienda45.
 
33. 
  O nomeamento provocou a protesta do mestre Bullón por consideralo ilegal, situación que obrigou a María Barbeito a enviar a Madrid escritos de contestación explicando a situación, argumentando o sentido que tiña manter dúas directoras para un número tan reducido de seccións (ARG. FMB. C-5858).
 
 
34. 
  Inventario detallado de los enseres y útiles de enseñanza que se custodian en dicha Escuela, con expresión de su número y estado de conservación en que se hallan asinado por María Barbeito, Manuela Andrade e Joaquín Martín Martínez como secretario do Concello da Coruña. O documento está datado o 24 de marzo de 1915. Tras a fusión, o Concello fíxolle entrega das chaves da escola e do patio das nenas (AMC. C-2425).
 
 
35. 
  Entre as peticións do Concello para ampliar o número de escolas graduadas na cidade e completar a xa existente no grupo escolar Da Guarda destacan as que levan data de 17-5-1916, 29-9-1917, 20-10-1920, 24-11-1921, 30-1-1923 e 20-11-1923. En 1915, ante a romesa do Ministerio de ampliar o número de seccións graduadas, o Concello encargou un proxecto de reforma do edificio para dar cabida á ampliación, que pasaba por converter en aulas as habitacións dos mestres, pero esta non se levou a cabo. (AMC. C-2425). Destes anos consérvase numerosa correspondencia mantida por María Barbeito e o seu marido con autoridades educativas e diferentes personalidades sobre os temas relacionados coa conveniencia de ampliar as seccións da graduada (ARG. FMB. C-5858).
 
 
36. 
  A inspectora Luisa Bécares deixaba constancia por escrito da súa visita ás escolas Da Guarda realizada o 12 de febreiro de 1916 na que anotaba a calidade do traballo realizado polas mestras Rosa Buján, Pilar Rodríguez, María Santos, Manuela Andrade e María Barbeito, esta última como directora dos párvulos e das nenas (ARG. FMB. C-5871).
 
 
37. 
  AMC. C-2456. As novas seccións ocupaban a vivenda da directora da escola de nenas, baleira desde que María Barbeito asumiu esa dirección agregada á de párvulos en 1915. Esta idea fora a defendida por María Barbeito desde 1913 e conseguiu que se fixese realidade en 1924.
 
 
38. 
  A R.O. de 9 de decembro de 1924 determinaba que as novas seccións quedasen baixo a dirección de María Barbeito, de modo que quedaban baixo o seu mando as catro seccións de nenas e as tres de párvulos (AMC. C-2426). Resolución del recurso de alzada interpuesto por María Barbeito Cerviño contra el desdoblamiento ilegal de la escuela promovido por Rosa Buján, de acuerdo con Nicolás Arias, preparando el nombramiento de Rosa Buján como directora de una de las secciones de la Escuela. Durante todo o proceso, María Barbeito contou, unha vez máis, co incondicional e activo apoio de seu marido, encargado de xestionar trámites e reunir datos (ARG. FMB. C-5855).
 
 
39. 
  En 1927, as tres seccións de párvulos e as catro de nenas estaban atendidas polas mestras Carmen Ferreiro, Dosinda Vázquez, Carmen Martínez Vadell, Rosa Buján, María Peña, Rita Couceiro e María Barbeito (La Voz de Galicia, 17-7-1927).
 
 
40. 
  Mª Barbeito, 1932:4.
 
 
41. 
  ARG. FMB. C-5858.
 
 
42. 
  A vivenda da directora conservaba a extensión e distribución establecida no plano inicial do edificio: 145,60 metros cadrados distribuídos entre planta baixa e andar alto.
 
 
43. 
  AMC. C-2637.
 
 
44. 
  O Ministerio pretendía ampliar as seccións e dotar ao grupo escolar de servizos como cantina, dispensario, duchas e salas de traballos manuais, obras excesivamente gravosas para o Concello, polo que este acordou no Pleno celebrado o 26 de xuño de 1935 cedelo ao Estado (AMC. C-2642, C-2635).
 
 
45. 
  A lexislación establecía a cantidade de 1.250 pesetas anuais para este caso. O Concello apoiou a petición de María Barbeito para que se restablecesen as seccións suprimidas (AMC. C-2642).
 
 



 O traballo da Dirección: reformas e melloras nas escolas Da Guarda

 Como directora, ademais de loitar por mellorar a estrutura e organización das seccións graduadas46, María Barbeito desenvolveu unha intensa actividade para conseguir subvencións coas que mellorar as condicións de hixiene e comodidade da escola, poder adquirir novo material escolar47 ou repoñer o deteriorado, así como para conseguir persoal docente especializado para poder cumprir un dos obxectivos específicos das escolas graduadas: contar con mestres encargados das ensinanzas especiais tales como música, debuxo, educación física e talleres.
 
  
  [image: ]  
  
   María Barbeito con mestras e alumnado nunha aula das escolas Da Guarda.
  
 
 
 
 As reducidas partidas orzamentarias destinadas ao ensino público en España ata a chegada da Segunda República provocaban que os directores e as directoras das escolas de primeira ensinanza tivesen que recorrer permanentemente ás institucións locais para solicitar axudas que complementasen as enviadas polo Ministerio de Instrución Pública. Este foi tamén o caso de María Barbeito, que solicitou do Ministerio, do Concello, da Deputación Provincial, do Goberno Civil e dos particulares en numerosas ocasións, pequenas subvencións para tratar de solucionar problemas puntuais e ampliar ou mellorar o material escolar48. Así resumía a mestra os logros máis destacados conseguidos ata 1932 grazas á súa directa intervención.
 
 MATERIAL ESCOLAR
 
 Para suplir deficiencias del material destinado a cada Escuela, en virtud de gestiones personales incesantes y en ocasiones fatigosas, pude ir alcanzando en diversas etapas:
 
 Doce mesas del Ayuntamiento en setiembre de 1912.
 
 Colección de material fijo y móvil tipo Montessori para implantación del sistema en una de las Secciones, obteniendo condonación de derechos arancelarios al importarlo de Italia, en agosto de 1915.
 
 Una biblioteca popular, una colección de láminas de Geografía e Historia y una colección de estatuas y relieves en yeso de la Dirección General, en 1921.
 
 Cuatro mesas bipersonales, del Ayuntamiento, en agosto de 1923.
 
 Seis mesas bipersonales, de la Dirección General, en 1923.
 
 Dos grandes tablas aritméticas intuitivas, del Director del Colegio Francés, su autor, en 1926.
 
 42 mesas bipersonales, de la Dirección General, en 1927.
 
 Máquina de coser, armario de 32 juegos educativos para párvulos, un columpio, en mayo de 1928, de

 Dinamizadora de actividades docentes e extraescolares

 Pioneira na renovación pedagóxica 

 Participación en asembleas e congresos

  	A conquista dunha maior dignidade para o colectivo dos mestres e das mestras soamente podía ser obra deles mesmos, sen inxerencias doutros colectivos, e iso unicamente sería posible cando todos eles tomasen conciencia plena do seu valor e papel que desempeñan na sociedade. Porque no tenemos todos aún bien firme el principio de la propia dignidad y valía y nos acobardamos y encogemos a la menor intervención del que tiene jerarquía superior o considerada como superior. […] Maestros nacionales exclusivamente y nada de injerencias de instituciones dedicadas a la enseñanza sin la patente oficial.
 
  	Condición indispensable para elevar a categoría social dos mestres era alcanzar a equiparación cos restantes funcionarios de categoría similar, considerando totalmente inxusto o argumento do número como razón para non conceder a igualdade. La equiparación por ahora con los funcionarios comunes. Más adelante con las clases privilegiadas, como son la milicia, el clero. […] Es inverosímil la razón de que por ser muchos hemos de contentarnos con poco porque sino costaríamos caros. […] Por dignidad, aunque solo fuese por la dificultad real de seguir viviendo con la estrechez de ahora, no podemos conformarnos con un ápice menos de lo que la equiparación significa.[…] Es preciso mirar a puntos altos y lejanos para que la mirada no se tuerza, como sucede cuando la dirigimos al apéndice nasal. Ya no por nosotros mismos con nuestros derechos indiscutibles a no estar colocados en un plano inferior al de los demás cuerpos, sino por los que vengan detrás debemos luchar por el mejoramiento general.
 
  	Dignificación e maior categoría para os estudos de Maxisterio mediante a creación dunha Facultade de Pedagoxía para que los estudios de maestro puedan parangonarse con los de las demás facultades, pues ello redundará en beneficio de la escuela que tendrá una base más científica y de la dignidad del maestro que aun en cultura podrá tratar de igual a igual a los demás facultativos de otras profesiones. Defendía María Barbeiro que a la Facultad de Pedagogía deberían acudir no sólo los maestros, sino cuantos tengan a su cargo funciones docentes o de orientación de la enseñanza. Este sería un paso para unificar la enseñanza formando un escalafón de todos los dedicados a ella y especializándose luego cada uno en la rama por la que tuviera especial predilección. De entre quen cursase estudos máis completos sairían as persoas mellor capacitadas para desempeñar cargos directivos.
 
  	Igualdade de oportunidades para todo o alumnado, eliminando as diferenzas económicas que impiden que moitas persoas con altas capacidades accedan a postos de responsabilidade por falta de formación e cultura. Una nación no tiene derecho a malgastar su riqueza intelectual negando a los niños pobres la instrucción superior que los haga más útiles a su país. La diferencia de actitudes no acompaña a la de los rangos y la enseñanza superior se ve privada de alumnos que podrían obtener gran provecho de ella y en cambio consta de alumnos inferiores a la formación que se les da; pero como han pagado no se quiere que marchen y hay que adaptar la enseñanza a su nivel. Para suavizar el dualismo de clases se establecerán las becas, pero estas no remedian el mal por su limitación.

 Cargos desempeñados. Recoñecementos e distincións

María Barbeito, inspectora-mestra			

 Nomeamento, adxudicación de zona e primeiras dificultades 

 A viaxe de estudos por países europeos

